શાલિહોત્રના સાતમા વિભાગમાં આ પ્રાણીઓનાં દર્દોના ઉપચારોનું વર્ણન છે. એમાં દૂધ, દારૃ તથા વનસ્પતિઓના ઉપચારો સૂચવ્યા છે. આઠમા છેલ્લા વિભાગમાં આ પ્રાણીઓને તંદુરસ્ત અને નિરામય રાખવા કઈ ઔષધિઓ ઉપયોગી છે એની વાત છે. એમાં રાઈ, ગૂગળ, હીરાબોળ, ત્રિફળા, લસણ અને રાળના મલમના પ્રયોગો પણ દર્શાવ્યા છે. ગૂગળ અને લસણને અશ્વની તંદુરસ્તી અને દીર્ઘાયુષના અમોઘ ઉપાય તરીકે જણાવે છે. તેની સાથે અશ્વ ઉછેર, અશ્વને રથે જોડવાની ક્રિયા, તબેલાની સ્વચ્છતાની વાતની સાથોસાથ હાથીને માદક પીણાં પિવડાવી દુશ્મનદળ પર છોડી મૂકવાની વાત પણ લખી છે. સૈનિક માટે ઘોડાનું લોહી પીવાની વાતનો પણ ઉલ્લેખ છે.